ม.หอการค้า เผยดัชนีเชื่อมั่นผู้บริโภคเดือนธ.ค.เพิ่มขึ้น 73.7
ม.หอการค้า เผยดัชนีเชื่อมั่นผู้บริโภคเดือนธ.ค.เพิ่มขึ้น 73.7
5 ม.ค. 2560

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นผู้บริโภค ในเดือน ธ.ค. 59 อยู่ที่ 73.7 จาก 72.3 ในเดือน พ.ย.59 โดยดัชนีปรับตัวดีขึ้นเป็นครั้งแรกในรอบ 3 เดือนจากมาตรการกระตุ้นเศรษฐกิจของรัฐบาลในช่วงปลายปี
ขณะที่ดัชนีความเชื่อมั่นต่อเศรษฐกิจโดยรวม อยู่ที่ 62.5 จาก 61.2 ในเดือน พ.ย.59  ส่วนดัชนีความเชื่อมั่นเกี่ยวกับโอกาสการหางานทำ อยู่ที่ 68.2 และ ดัชนีความเชื่อมั่นเกี่ยวกับรายได้ในอนาคต อยู่ที่ 90.3
ปัจจัยบวก ได้แก่ การส่งออกในเดือน พ.ย.59 เพิ่มขึ้น 10.19% ถือว่าขยายตัวสุงสุดในรอบ 9 เดือน, มาตรการช็อปช่วยชาติ ซึ่งช่วยกระตุ้นการใช้จ่ายของประชาชน, รัฐบาลมีนโยบายให้การดูแลราคาข้าวให้มีราคาสูงขึ้น, คณะกรรมการนโยบายการเงิน (กนง.) คงอัตราดอกเบี้ยที่ 1.5%, กนง.คาดการณ์ GDP ปี 60 ไว้ที่ 3.2% และ เงินบาทปรับตัวอ่อนค่าลงเล็กน้อย
ส่วนปัจจัยลบ ได้แก่ ราคาน้ำมันขายปลีกในประเทศปรับตัวเพิ่มขึ้น, ราคาพืชผลทางการเกษตรยังทรงตัวอยู่ในระดับต่ำ, ผู้บริโภคยังกังวลเกี่ยวกับปัญหาค่าครองชีพและกังวลเกี่ยวกับสถานการณ์ความไม่แน่นอนของการฟื้นตัวเศรษฐกิจโลก ซึ่งอาจส่งผลกระทบในเชิงลบต่อการส่งออกและเศรษฐกิจไทยในอนาคต